text: Sydjyde i Caribien er fanget i orkanens øje
  06 september 2017 kl. 11.51
  Sydjyden Sanni Craft forbereder sig på den tropiske orkan Irma, der lige nu nærmer sig hendes bopæl i Vestindien.
  Orkanen Irma er onsdag morgen dansk tid gået ind over øer i det østlige Caribien ved Puerto Rico, og flere danske øjenvidner, som opholder sig i Caribien, har søgt tilflugt indendørs og barrikaderet sig.
  Den danske ejendomsmægler Sanni Craft er oprindeligt fra Skærbæk ved Fredericia. Hun bor nu på øen Sankt Croix, der tidligere var en del af Dansk Vestindien. Her har hun forberedt sig godt på orkanen Irma, der nærmer sig øerne. 
  - Vi har aluminiumskodder på alle vinduerne, og der hvor vi ikke har dem, har vi træ, vi sætter op foran. Alt det, vi gerne vil gemme, putter vi i poser og putter et sikkert sted, siger Sanni Craft til DR.
  Ejendomsmægleren bor sammen med sin mand og to børn på øen.
  Irma er en af kraftigste atlanterhavsstorme i et århundrede og ventes senere onsdag at ramme de tidligere dansk-vestindiske øer og Puerto Rico.
  